ट्वान्टी–२० विश्वकप एसिया छनोटमा नेपालको विजयी सुरुआत
आईसीसी यु–१९ महिला ट्वान्टी–२० विश्वकप एसिया क्षेत्रको छनोट खेलमा कतारलाई ७९ रनले पराजित गर्दै नेपालले विजयी सुरुआत गरेको छ ।
काठमाडौँ — आईसीसी यु–१९ महिला ट्वान्टी–२० विश्वकप एसिया क्षेत्रको छनोट खेलमा कतारलाई ७९ रनले पराजित गर्दै नेपालले विजयी सुरुआत गरेको छ ।मलेसियाको यूकेएम ओभलमा शुक्रबार कतारलाई ७९ रनले हराउँदै नेपाली टोलीले सुखद् सुरुआत गरेको हो । नेपालले दिएको १ सय १८ रनको लक्ष्य पछ्याउने क्रममा कतारले १५.४ ओभरमा सबै विकेट गुमाएर मात्र ३८ रन जोड्न सक्यो । जवाफी ब्याटिङमा उत्रिएको कतारका लागि कप्तान साची ढड्वाल र श्रुतिबेन कमलेशभाइ रानाले समान १४/१४ रन जोड्नु बाहेक अन्य खेलाडीले राम्रो स्कोर छुन सकेनन् ।कतारको इनिङलाई सस्तैमा समेट्न नेपालकी सृष्टि जैशीले सर्वाधिक ३ विकेट लिइन् । यस्तै अनु कडायत, कप्तान कृतिका मरासिनी र स्नेहा महराले २/२ विकेट लिएका थिए ।यसअघि पहिले ब्याटिङ गरेको नेपालले पूरै २० ओभर खेल्दै ३ विकेट गुमाएर १ सय १७ रन बनाएको थियो । नेपालका लागि आश्मा पुलामी मगरले अविजीत रहँदै ३२ रन बनाइन् । यस्तै सृष्टि जैशीले अविजीत २३ रन जोड्दा सानु राजवंशी २१ रन, अन्जली विश्वकर्मा ११ र किरण कुमारी कुँवर १ रन जोडेर पवेलियन फर्किए । नेपालको तीन विकेट निकाल्ने क्रममा कतारकी साची ढड्वाल र अलिना खानले १/१ विकेट लिए ।छनोटमा आयोजक मलेशियासहित नेपाल, यूएई, थाइल्याण्ड, भुटान र कतार रहेका छन् । शीर्ष टोलीले दक्षिण अफ्रिकामा हुने प्रतियोगिताका लागि स्थान बनाउनेछ । अब नेपालले दोस्रो खेलमा यूएईविरुद्ध शनिबार खेल्नेछ । 